**- Det beste som kunne skjedd oss**

**De fire barna til Maha slet med diare og magesmerter, og fikk vasket seg ordentlig bare en gang i uka. Med solcelledrevet brønn fra Kirkens Nødhjelp får familien og mer en ti tusen landsbybeboere nå så mye rent og trygt vann som de bare kan ønske seg.**

*Tekst: Arne Grieg Riesnes*

Kirkens Nødhjelp er nå tilstede med kriserespons i Syria grunnet jordskjelvet, men har vært tilstede i landet med WASH-respons i mange år før dette. Les historien til Mahe og hennes fire barn

- Jeg er så utrolig takknemlig, dette betyr så mye for oss, sier firebarnsmoren Maha Ahmed og smiler med hele seg. Her i den høytliggende og værutsatte landsbyen Korb’Ali utenfor Homs i det sentrale Syria, var mangelen på vann helt prekær. Folk hadde ikke trygt vann å drikke, og vannbårne sykdommer florerte.

- Jeg kunne dusje barna bare en gang i uken, og vaske tøyet deres en gang i måneden. Det er så alt for lite med fire viltre under 9 år! Verst var det likevel at barna ofte var syke og eldstejenta noenganger ikke kunne gå på skolen fordi vannet var forurenset. Vi kjøpte av og til vann, men det er alt for dyrt, sier Maha og forteller at hun for det meste er alene med de fire siden mannen og barnefaren jobber hele uka i byen Homs.

**Vann til millioner**

12 år med blodig krig og konflikt har dramatisk påvirket tilgangen til viktige tjenester i Syria, inkludert rent vann. Før krigen hadde 98 prosent av befolkningen i byer, og nær det samme på landsbygda, tilgang til rent vann. I dag fungerer knapt halvparten av vann- og sanitærsystemene som de skal.

Helt siden krigen brøt ut i 2011 har Kirkens Nødhjelp sørget for rent og trygt vann til millioner av mennesker i Syria. Som i landsbyen Korb’Ali. Ved å bore 300 meter ned i bakken og forsyne pumpen med strøm fra solceller får de 4400 beboerne i landsbyen alt av vann de trenger. Det samme får nær 6000 av de som bor i nabolaget. I tillegg til rent og trygt drikkevann har de nå også vann til husdyr, åkerlapper og ikke minst oliventrær som svært mange livnærer seg av i dette værharde distriktet.

**- Beste vi kunne få**

- At Kirkens Nødhjelp sørget for vann er det beste som kunne skjedd oss. Det har endret livet vårt, og jeg kan ikke takke nok, sier Maha, mens Loubana og de tre andre småsøskene piler rundt så støvføyka står.

- Se hvor skitne de er, ler Maha, vel vitende om at de alle kan få en ordentlig dusj når de kommer hjem.

- Det vi sparer på å ikke kjøpe dyrt vann kan vi nå bruke på klær og skolesaker til barna. Og magesyke har de ikke vært en eneste dag siden brønnen kom. Dette er det beste vi kunne få!